Kuid see pole veel kõige hullem. Iga kord, kui me midagi teadvustame, loob see teadvustamisprotsess ja see, et me midagi teadvustame, aluse mitmesugustele muudele ajuprotsessidele, mis pole tarvilikud objektide teadvuses olemiseks, kuid mis järgnevad teadvustamisele. Näiteks on intuitiivne, et teadvustatud objekte töödeldakse mälus teisiti - erinevalt teadvuseväliselt esitatud objektidest saab  katseisik nende kohta öelda, et ta on neid juba näinud. Teadvustatud objektid seostuvad ajus muude protsessidega, neid töödeldakse globaalsemalt. Teadvus viib objektide äratundmiseni viisil, mida teadvuseväline töötlus ei suuda. Need protsessid järgnevad teadvustamisele ja on seega teadvustamisega seotud, kuid ka neid pole tegelikult tarvis, et objektid teadvuses oleksid.